Απόλλων 12

Η αποστολή Απόλλων 12 (Apollo 12) ήταν η έκτη επανδρωμένη διαστημική πτήση του προγράμματος Απόλλων και η δεύτερη που προσεδαφίστηκε στη Σελήνη. Εκτοξεύτηκε στις 14 Νοεμβρίου του 1969, από το Διαστημικό Κέντρο Κένεντι στη Φλόριντα, τέσσερις μήνες μετά το Απόλλων 11. Ο αρχηγός της αποστολής Τσαρλς "Πιτ" Κόνραντ και ο πιλότος της σεληνάκατου Άλαν Μπιν έμειναν μία ημέρα και επτά ώρες στην επιφάνεια της Σελήνης ενώ ο πιλότος του οχήματος διακυβέρνησης Ρίτσαρντ Γκόρντον παρέμεινε σε σεληνιακή τροχιά. Το σημείο προσγείωσης της αποστολής βρίσκεται στο νοτιοανατολικό τμήμα του Ωκεανού των Καταιγίδων.

Σε αντίθεση με την πρώτη προσελήνωση του Απόλλων 11, ο Κόνραντ και ο Μπιν πέτυχαν ακριβή προσγείωση στο αναμενόμενο σημείο, στη θέση του μη επανδρωμένου σκάφους Surveyor 3, το οποίο είχε προσεληνωθεί στις 20 Απριλίου του 1967. Μετέφεραν έγχρωμη τηλεοπτική κάμερα στην επιφάνεια της Σελήνης, αλλά η μετάδοση διακόπηκε όταν ο Μπιν κατά λάθος κατέστρεψε την κάμερα στρέφοντάς την προς τον Ήλιο. Σε έναν από τους δύο περιπάτους που έκαναν στη Σελήνη, επισκέφτηκαν τον Surveyor και αφαίρεσαν μερικά μέρη του για να τα επιστρέψουν στη Γη. Η αποστολή ολοκληρώθηκε στις 24 Νοεμβρίου με επιτυχημένη προσθαλάσσωση.

Το πλήρωμα 

*Aριθμός πτήσεων (συμπεριλαμβανομένης της παρούσας), ακολουθούμενος από τα εμβλήματα των αποστολών, στις οποίες έχουν πάρει μέρος.

Η αποστολή 
Στις 14 Νοεμβρίου του 1969, οι Τσαρλς Κόνραντ, Ρίτσαρντ Γκόρντον και Άλαν Μπιν έλαβαν τις θέσεις τους στο όχημα διακυβέρνησης Yankee Clipper, στην κορυφή ενός πυραύλου-φορέα Saturn V.

Η σεληνάκατος του Απόλλων 12 ήταν προγραμματισμένη να προσεληνωθεί στον Ωκεανό των Καταιγίδων και ένας από τους κυριότερους στόχους της αποστολής ήταν να εντοπιστεί το μη επανδρωμένο διαστημόπλοιο Surveyor 3 που είχε προσεληνωθεί εκεί το 1967 και να επιστραφούν τμήματά του στη Γη για εξέταση.

Οι κεραυνοί στην εκτόξευση 
Η αποστολή του Απόλλων 12 αποδείχθηκε απόλυτα επιτυχημένη και οι Κόνραντ και Μπιν πραγματοποίησαν δύο περιπάτους συνολικής διάρκειας 7 ωρών. Οι πρώτες στιγμές της ωστόσο παρ' ολίγον να αποδειχθούν μοιραίες. Η εκτόξευση πραγματοποιήθηκε εν μέσω θύελλας και υπό καταρρακτώδη βροχή, συναντώντας ανέμους ταχύτητας έως και 280.9 km/h ή 174.6 mph κατά την άνοδο, τους σφοδρότερους από κάθε άλλη αποστολή Απόλλων. Στα 36,5 δευτερόλεπτα μετά την εκτόξευση και ενώ βρισκόταν σε ύψος 1.800 μέτρων, ο πύραυλος Κρόνος V κτυπήθηκε από κεραυνό. Ένας δεύτερος κεραυνός τον κτύπησε σε ύψος 4.600 μέτρων, στα 52 δευτερόλεπτα μετά την εκτόξευση, καίγοντας τους μετρητές καυσίμων και αποσυντονίζοντας το αδρανειακό σύστημα πλοήγησης. Οι αισθητήρες υπερφόρτωσης αμέσως αποσύνδεσαν τα ηλεκτρικά στοιχεία και ενεργοποίησαν το αναπληρωματικό σύστημα παροχής ισχύος.

Για λίγα λεπτά ουδείς γνώριζε την έκταση της καταστροφής ή εάν ήταν καν δυνατόν να συνεχιστεί η πτήση. Ωστόσο, η άνοδος του διαστημοπλοίου συνεχίστηκε κανονικά. Μόλις το Απόλλων εισήλθε σε τροχιά, οι τρεις αστροναύτες άρχισαν την επιχείρηση διάσωσης της αποστολής για να διαπιστώσουν ότι, ως εκ θαύματος, οι ζημιές ήταν στην πραγματικότητα ασήμαντες. Χωρίς καμία δυσκολία επανασυντόνισαν το σύστημα πλοήγησης και επανενεργοποίησαν τα όργανα και τα ηλεκτρικά στοιχεία. Λίγο αργότερα, το Απόλλων 12 τέθηκε σε πορεία προς τη Σελήνη και ο τρίτος όροφος του Saturn V πυροδοτήθηκε για τελευταία φορά.

Παραπομπές

Εξωτερικοί σύνδεσμοι 

Πρόγραμμα Απόλλων
Διαστημικές αποστολές το 1969